Сыйныф: 8 нче сыйныф

Предмет: татар әдәбияты

Тема: « Ефәк билбау бил күрке ,

Батыр егет ил күрке”

( Ф. Яруллинның “Җилкәннәр җилдә сынала” повестен анализлау)

**Максат**:

1. Укучыларның күренекле язучы, шагыйрь Ф.Яруллин иҗаты турындагы белем – күнекмәләрен тирәнәйтү, ныгыту.
2. .“Җилкәннәр җилдә сынала” әсәре белән танышуны йомгаклау. Әсәрнең сәнгати кыйммәтен, идея эчтәлеген ачыклау.
3. Темага бәйле рәвештә укучыларның сөйләм телен һәм иҗади фикерләвен дәлилләп бирү осталыгын үстерү. Аларада ихтыяр көче, кешелеклелек, миһербанлылык, тугрылык сыйфатлары тәрбияләү.

**Бурычлар.** Фәнис Яруллин иҗатына кызыксыну уяту; кластер төзү; материалны гомумиләштерү күнекмәсен үстерү.

Предмет буенча:

- Ф.Яруллинның тормыш юлын иҗатын искә төшерү;

- текст белән эшли белү;

- сорауларга җавап бирә белү.

Метапредмет:

Регулятив:

- уку мәсьәләсен кабул итү һәм дәрес дәвамында шуның буенча эшләү;

- укытучы тәкъдим иткән биремнәрне үтәү.

Танып белү:

- телдән сөйләмдә үз фикерләреңне формалаштыра белү;

- гомумиләштерү.

Коммуникатив:

- үз фикереңне һәм карашыңны формалаштыру;

- бердәм эшчәнлектә уртак нәтиҗәгә килү;

- сыйныфташларга уку эшчәнлеген оештыруда хезмәттәшлек итү;

- тыңлый белү.

**Дәрес тибы**. Дәрес – әңгәмә.

Дәресне җиһазлау:

1. Әдипнең портреты.
2. Китаплар күргәзмәсе.
3. Дәреслек.
4. Дәреснең планы.
5. Татар теленең аңлатмалы сүзлеге.
6. Плакатлар.
7. Ф. Яруллин иҗатына буклет.
8. Презентация.

**Технологияләр:** креатив технология, информацион - коммуникатив технологияләр

**Дәреснең эпиграфы**: **Бик батыр кеше түгел мин,**

**Тик батырлык кирәксә –**

**Барлык куркуны җинәрлек**

**Көч табармын йөрәктә.**

**Ф. Яруллин.**

**Укытучы.** Исәнмесез, укучылар. Хәерле көн!

Кәефләрегез әйбәтме? Көнне яхшы сүз белән башласаң, бөтен көнең яхшы үтәр, - диләр. Әйдәгез әле, бер-беребезгә теләкләр телик. Шушы күтәренке кәефтә дәресебезне башлап җибәрик. Без бераз язучы да, шагыйрьләр дә булып алырбыз. Әсәрләрнең яшертен серләрен дә табарга өйрәнербез. Һәрвакыттагыча эшне төркемләп эшләрбез.

**Батырлык турында шигырь тыңланыла.**

Батырлык. Бу купшы сүз түгел,

Хәтерләрдән тиз җуела торган.

Мәгънә - асылында, мәңгелеккә

Күңелләргә, җанга уела торган.

Кайсы тауның ташларыннан икән

Батырлыкка һәйкәл куясы?

Чорлар җиле ташларны да уя,

Тик мәңгелек хәтер кыясы!

**Укытучы**.Укучылар, сез ничек уйлыйсыз, нәрсә ул батырлык?Сезнинди батырларны беләсез? (**Әңгәмә. Укучыларның җаваплары тыңланыла.)**

**Батырлык** ул кешеләрне бик авыр очракларда коткару. Сугыш вакытында да кешеләр бик күп батырлыклар эшләгәннәр.

Бөек Ватан сугышы елларындагы батырларны беләсезме? Исемнәрен атагыз. Алар нинди батырлыклары белән танылганнар? (Александр Матросов, Газинур Гафиятуллин, Бари Шәвәлиев, Муса Җәлил, Мәгубә Сыртланова, Фатих Кәрим. Дошманга күрсәткән батырлыклары өчен җөмһүриятебезнең 200 дән артык кешесе иң югары мактаулы исемгә - Советлар Союзы Герое исеменә лаек булдылар. - Тыныч тормышта да үзләренең батырлыклары белән дөньны сокландырган кешеләр бар, мәсәлән, спорт батырлары, хезмәт батырлары , табиблар, янгын

сүндерүчеләр. Батырлыкны бүгенге тыныч шартларда да эшләргә мөмкин. Намус белән яшәгән кешенең гомере үзе бер батырлык. Тырыш хезмәт куеп эшләп, Хезмәт Батыры була ала. )

**Укытучы**. Димәк, нинди нәтиҗә ясый алабыз?

**Укучы җавабы:** Чыннан да, батырлык бик киң төшенчә икән. Аны сугыш вакытында гына түгел, тыныч тормышта да эшләп була икән.

**Укытучы**. “Җилкәннәр җилдә сынала” исемле автобиографик әсәр белән танышуны төгәлләп, без бүген дәрестә нәрсә турында сөйләшербез инде? **Укучы.**  Батырлык турында. ***(Тема күрсәтелә)***

**Укытучы** – Димәк, бүгенге дәрестә безнең **максатыбыз нинди** булыр инде?

**Укучы.** “Җилкәннәр җилдә сынала” исемле автобиографик әсәр анализларбыз һәм андагы батырлыкны табарбыз. ***(Максат күрсәтелә)***

**Укытучы.** Тема һәм эпиграф белән бәйләп тагын нинди максат куя алырсыз икән укучылар, уйлагыз әле.

**Укытучы**. Әйе, укучылар,тагын нинди батырлыклар була икән? Батыр кеше нинди сыйфатларга ия соң? Без бүген Фәнис Яруллинның **“Җилкәннәр җилдә сынала”** исемле автобиографик әсәре аша әнә шуны дәлилләрбез.

**Үзбәя**:

**Укытучы.** Автобиографик әсәр дип нинди әсәргә әйтәбез соң?

**Укучы җавабы:** Әсәрдәге төп геройлар, вакыйгалар, чор язучының тәрҗемәи хәле белән тәңгәл килә. Язучының “Җилкәннәр җилдә сынала” әсәрендәге Фәнияр образы авторның үз язмышыннан алып язылган.

**Укытучы.** Сез нинди автобиографик әсәрләр белән таныш.( Тукай”Искмдә калганнар”, Г. Бәширов “Туган ягым яшел бишек”)

**(Ф. Яруллинның биографиясе белән бер укучы кыскача гына таныштырып китә)**

**Укытучы.** Әсәрдә язучы геройларының исемен үзгәртеп кулланганмы? Үз исемен ул каян алган икән? (Әйе, Илдус Гаделшин-язучы Марс Шабаев, әнисе Гафифә апаны Гөлсәйдә дип, ә Нурсөяне Илсөя дип. Фәнияр исеменә Фәнис дигәннән Фәни өлешен, ә Яруллиннан яр дигән өлешне алган ул)

**Телдән журналыбызның беренче бите** болай булыр: (Презентация буенча түбәндәге юллар күрсәтелә)

***Кояшка кулларым сузып,***

***Китсәм дә күпләрне узып,***

***Язмыштан узалмадым.***

**Укытучы**. -Укучылар, әлеге шигырь юллары белән сез танышкан әсәр арасында уртаклык бармы?

**Укучы җавабы:** Совет Армиясе сафларында хезмәт иткән чакта, кояш” күнегүен ясаган чагында, Ф.Яруллин турниктан егылып тошә. Егерме яшьлек егет караңгы, ерак бушлыкка оча. Әнә шул көннән башлап аның өчен кояш кинәт сүнә. Ул гомерлеккә урын өстенә калырга мәҗбүр була. )

**Укытучы.** -Әйе, укучылар, типсә тимер өзәрдәй егет ачы язмышка дучар була. Үле куллар, үле аяклар, үле гәүдә... Бары тик коңгырт-кара күзләр хәрәкәтләнәләр дә, авыз бераз кыймылдый. Муен һәм арка умырткалары сынган. Аннары госпиталь. Йокысыз төннәр. Операция бүлмәләре. Әнисенең яшьле күзләре.

**Гомер буе җыйган күкрәк көчен**

**Сынар чакта эшнең зурында,**

**Канатлары сынган бөркет кебек,**

**Ятамын мин, дуслар, урында,** -дип язды ул бу турыда.

**Укытучы.** -Укучылар, мондый хәлдә кеше нишли ала? Һәм нишләргә тиеш дип уйлыйсыз? Аңа шундый хәлдә алга табан яшәр өчен көчне каян алырга соң?

**Укучыларның җаваплары:**

-Больницаларга барырга, дәваланырга;

-Үзеңә шөгыль табарга, тормышта ничек тә булса кирәкле кеше булырга.һ.б.

**Укытучы.** Мондый хәлдә калган кешегә ярдәм кирәк бит. Аңа ярдәмне кемнәр күрсәтә? Һәм, гомумән, мондый хәлдә калган кешегә ничек ярдәм итеп була? Әйдәгез әле хәзер төркемнәрдә шуларны ачыклыйк һәм кластер тутырыйк.

**Төркемнәрдә эш.** Биремнәр:

1 нче төркем: Фәниярга кемнәр ярдәм кулы суза, авырлыкларны җиңәргә булыша? Кластерны төзегез.

2 нче төркем: Фәнияр алга табан ничек яшәп китә? Ниләр эшли? Кластерны төзегез.

**Укучы.** Фәниярга ярдәм кулы сузучыларның берсе – Илдус Гаделшин. Республика газеталарының берсендә эшләүче буларак, Фәниярның берничә шигырен ошатуы турында, һәм аларның тиздән басылып чыгачагы турында аңа хат яза. Аннан соң якыннан танышу өчен, Фәниярлага килә.

***Әйдәгез, хатны укыйк:***

**Укытучы** Ни өчен Илдус Гаделшинны Фәниярның шигырьләре кызыксындыра соң? Ни өчен ул Фәнияр белән очрашуны көтә? Бу сорауга җавапны әсәрдән табып булмасмы?

**Укучы** .Әсәрдән уку (192 бит)“... Ниндирәк кеше икән? Акыл утырткан кешеме, әллә тормышның беренче ялкыннарына канаты өтелгән яшь җилкенчәкме? Шигырьләрендә дөнья күргән кешеләрнең генә башына килердәй фикерләр белән сабыйларча беркатлылык янәшә торамы. Янына барырга, күрергә кирәк.”

**Укытучы** Дөрестән дә, Илдус Гаделшин Фәниярның балалар өчен язылган шигырьләрендә дөнья күргән кешеләрнең генә башына килердәй фикерләр таба.Ни өчен ул Фәнияр белән очрашуны көтә?

**Укучы** Хәтерсез Нәсимә шигырьләрен редакциягә җибәргәндә аның авыру кеше икәнен яза. Илдус Гаделшин Фәниярның язмышына битараф калырга теләми. Хатлары аша ул аны якын итеп өлгерә. Урын – җирдә хәрәкәтсез яткан егетнең үзендә шигырьләр язарлык көче булуы аны сокландыра. Үзен күрү теләге туа.

**Укытучы.** Ә алар ничек очрашалар? Илдус Гаделшин Фәниярга нинди киңәшләр бирә соң?

**Укучы** Ул аңа үзенең киңәшләре белән ярдәм итә. Фәниярның начар язылган шигырьләрен күрсә, аларны дәфтәрендә ята бирсеннәр дип, ул битләрне тизрәк актарып үтәргә тырыша. Ә инде матуррак әйтелгән ике генә юл очратса да, шул юлларның астына калын итеп сызып куя. Менә монысы шәп ичмасам, Фәниярча әйтелгән дип, куана. Фәнияр алдына бурыч-максатлар куя. Менә ул болай ди: “Без хәзер бер тәртәгә җигелгән атлар. Уңайсызлыклар, кыенлыклар очраган саен, йокы дарулары җыя башлама. Безнең эштә зур түземлелек кирәк. Ә синең өчен бу икеләтә шулай.”

**Укучы** Фәнияр Илдус Гаделшин килеп киткәч бик күп шигырьләр яза. Авылдашлары аның уңышларына сөенәләр. Моңарчы Фәниярга бары авыру дип кенә караучылар, корреспондент килеп киткәч, аның янына агыла башлый. Мәктәп балалары да һәрчак аның янында.

**Укучы**. Иң зур ярдәмчесе, әлбәттә, аның әнисе була. Аның фажигасе турында ишеткәч тә, ул улы янына җыена башлый. Чормадан кипкән җиләген дә, каклаган казын да алып, юлга чыга.

**(Госпитальдә очрашуны уку.)**

Ана аны сабый баланы караган кебек карый.

Укучы.    И   язмыш!   Безнең   ислам   дине   нинди   язмышта   да   кеше   сабыр,

түземле   булып   калырга   тиеш   дип   өйрәтә.  Моңа   чын   күңелдән   ышанып

мөслимә   булган  Ана   гына   ,   дәрьяларның   ярына   сыймас   кайгы   килгәндә

көчле,   ышанычлы   булып   калган   һәм   шул   сыйфатларны   үзенең   газиз

баласында да тәрбияли алган. Шагыйрьнең әнисе Гафифә апа бик күп еллар

 газиз улына терәк булып тора.

**Укытучы**  **Шушы урында Ф.Яруллиннын “Әнкәй тирбәтә бишек” шигырен тыңлап үтәрбез. (укучы сөйли)**

**Укучы**. Илсөя аның шигырьләрен күчереп яза, аларны редакциягә илтә. Институтта укырга ярдәм итә. Хәтта диңгезгә алып барып, кулларына күтәреп су коендыра**!(өзек уку)**

**Укытучы** Ә Нурсөяне батыр дип буламы укучылар? Ни өчен?

**Укучы.** Чөнки ул бөтен гомерен Фәниярга багышлый. Япь-яшь килеш, артыннан сау сәламәт егетләр йөргән вакытта, авырлыклардан курыкмыйча, аңа кияүгә чыга.

**Укытучы** Укучылар, уйландыгызмы икән, хәрәкәтләнә дә алмаган кешегә кияүгә чыгарга кемнең генә әти-әнисе рөхсәт бирер икән? Нурсөя нишли? Шушы хәлдә калган кеше белән тормышыңны бәйләр өчен нинди көч кирәк икән?

**Укучы:** Нурсөягә әнисе рөхсәт бирә. Башта әнисе бик уңайсызлана, әлбәттә, тик радиодан Фәнияр иҗатына багышланган тапшыру тыңлагач, бигрәк тә тормышка карата фикерен белдергән шигырен тыңлагач аның хисләренең самимилегенә ышана.

**Укытучы**  Укучылар, Укучылар, ничек уйлыйсыз, Илсөя Фәниярны кызганып кына йөриме, әллә яратамы? Дәлилли алырсызмы?

**Укучы:** Ярата.

**Укытучы.** Гади татар хатыны Нурсөя янып торган йортка кермәсә дә, чабып барган атны туктатмаса да аның бөтен тормышы үзе бер батырлык. Кеше күзенә күренеп тормый торган тыйнак батырлык, чөнки ул авырлыкларны бергә күтәрешеп, кайгысын бүлешеп, аның күргән

газапларын үз йөрәге аша үткәреп, бөтен гомерен яраткан кешесенә

багышлаган. Алар, пар канатлар булып, 45 ел бергә яшәделәр. Ул әсәрләренә беренче бәя бирүче дә, шәхси шоферы да, шагыйрьгә илһам өстәүче дә, газапларын җиңеләйтүче дә, олы мәхәббәте дә булды:

Йолдызларга кадәр менгәнем бар,

Таныш миңа галәм юллары.

Сөюемне көчле канат итеп

Күтәрелдем һаман югары.

Авырлыкны үлчәү өчен үлчәү бар,

Сабырлыкны үлчәү өчен үлчәү юк.

Ныклыкны үлчәргә дә үлчәү бар,

Тугрылыкны үлчәү өчен үлчәү юк,

Мәрхәмәтне үлчәргә дә үлчәү юк,

Мәхәббәтне үлчәргә дә үлчәү юк.

**Укытучы**

**Тормышым – авыр арба,**

**Йөгем гел артып бара.**

**Арбам күптән туктар иде,**

**Мәхәббәт тартып бара, - дип язды Фәнис Яруллин.**

- Нурсөя исән булса, мин яшәрмен, ул юк икән, яши алмам. Сусыз калган гөл кебек шиңәрмен, сулырмын, - дип әйткән иде Фәнис абый тормыш иптәше турында.

**2 нче укучы. “Ак чәчәк” шигырен укый.**

**Укучы.** Укытучылар больницага килеп, дәрес бирәләр, бигрәк тә Марина Викторовна аңа ярдәм итә. Фәниярның 8 сыйныф кына бетергәнен белеп, урта мәктәпне бетерергә, кулга аттестат алырга тәкъдим итә. Шуннан соң шагыйрьгә 9 – 10 сыйныфларны тәмамлауда казанның 18 нче эшче яшьләр мәктәбе укытучылары булыша, алар, эштән соң, шифаханәгә барып, аны укыталар. Фәнис тә аларга бурычлы булып калмый,”Сез иң гүзәл кеше икәнсез” дигән җыр чыгыра. ( Җыр башкарыла).**”Сез иң гүзәл кеше икәнсез” дигән җыр яза. (Җыр тыңлау)**

**Укучы.** Врач Галина Измайловна Фәниярга бик якын булып китә. Ул анарга бөтен борчуларын сөйли. Ә беркөнне Фәниярның кулларында хәрәкәт башлагач, диагнозның дөреслегенә шөбхә белдерә. Ә бу исә Фәниярда терелүгә өмет уята. Ул зур-зур врачларга күрсәтә.

**Укучы.** Фәнияр укытучылар ярдәме белән урта мәктәпне тәмамлый, кешеләр ярдәменнән башка әйләнеп тә ята алмаган бер хәлдә университетта укып чыга. Китаплар ярата, күп укый. Ә иң мөһиме-шигырьләр яза башлый: үзенә мавыгу таба.

**Үзбәя:**

**Телдән журналыбызның икенче бите**

***Авырлыкка туры карап яшим һаман,***

***Чөнки минем кешеләргә кирәгем бар.***

**Укытучы**. Әлеге шигырь юллары белән герой язмышы арасында нинди уртаклык бар?

**Укучы**. Әлбәттә, ул шундый хәлдә калганда да үзенең кешеләргә нинди дә булса файда китерә алачагын, яхшылык эшли алачагын аңлый: шигырьләр, яза башлый. Ул үзендә яшәр өчен көч таба. Язмыш белән килешеп яшәргә уйламый.

**Укытучы** Ә кешеләргә кирәклеген ул кайчан аңлый соң?

**Укучы.** Илдус Гаделшин. Фәниярга ул аның да кешеләргә кирәклеген төшендерә. Фәнияр озак вакытлар караңгыда торып, кинәт яктыга чыккан кеше кебек үзен хис итә. Илһамланып иҗат итә башлый. Язучы бу турыда менә нәрсә ди: (Әсәрдән өзек)“Фәнияр өчен бөтенләй яңа шау-шулы тормыш башланды. Язгы ташу вакытында елганы күзәткәләгән кеше беләдер: ... Бер юл алгач инде башкалары тоткарлыксыз ага.”

**Укытучы** Фикерегез белән килешәм. Дөрестән дә, кешеләрдән игьтибар арту, Фәниярга тормышта бер очкын кебек була. Шул очкын тормышта аның кирәкле булу теләген кабыза.

**Укытучы.** Әйдәгез әле, Фәниярның нәкъ шул турыда төпле карарга килүен ассызыклаган өзек белән танышып үтик әле.

**ӨЗЕК УКУ**

“...Язылган хатларның эшләнмәгән эшкә әйтелгән рәхмәт икәнен яхшы белә ул. Әле бу күкрәгең белән дулкыннар ярып диңгездә йөзү түгел, яр читендәге талларга тотынып аяк чапылдату гына. Хәзер эшкә чын-чынлап тотынырга, аңа ышаныч белән караучыларның ихтирамын казанырга кирәк. Аның көченә ышанучыларның йөзен кызартмас өчен тырышырга кирәк...”

**Кешеләр дә кайчагында шулай була:**

**Файдасызга, кирәксезгә гомер итә.**

**Берәү килеп күңеленә очкын салса,**

**Кинәт кенә ачылып китә, балкып китә, -**дип язды ул бу турыда.

**Укытучы.** Әйе, укучылар, Фәнияр тормышта үз урыны өчен көрәшә башлый. Ул яңа хыял белән яши башлый, язмышын җырларга дип, кулына каләм ала.

**Телдән журналыбызның өченче бите**

***Тик очсам да күктә***

***Һәм чумсам да төпкә,***

***Кеше булып каласым килә.***

**Укытучы.** Әлеге шигырь юллары белән герой язмышы арасында нинди уртаклык бар?

**Укучы.** Фәнияр тормыш төпкеленә төшми, кемнең дә булса ярдәмен генә көтеп ятмый, тормышта үз урынын табарга тырыша. Начар гадәтләр белән дә дуслашмый.

**Укытучы.** Әйе, укучылар, бит тормышта шундый авырлыклардан куркып калучылар, я булмаса төшенкелеккә бирелеп, тормыш төпкеленә тәгәрәүчеләр дә байтак. Бу әсәрдә дә андый герой бар. Кем әле ул? Нишләде ул?

**Укучы.** Фәүрия. Ул үзенең гомерен Фәнияр белән бәйлисе килмәде: беркемгә дә әйтмичә, поезддан төшеп калды.

**Җир өстенә бастырып, буразналар йомшаклыгын, юл йөрүнең рәхәтлеген күрсәтте дә - аякларын басмас итте, күкләргә күтәрелеп очу ләззәтен татытты да- зәңгәр күктән мәхрүм кылды. Сөю шәрәбен эчерде дә - сагыш диңгезенә ыргытты”, - дип яза бу турыда Ф.Яруллин. (2, 117 бит)**

**Укытучы**. Ә менә Фәниярга уңышлар шулай җиңел генә биреләме?

**Укучы** Билгеле, Фәниярга иҗат уңышлары җиңел бирелми. Ул бик күп яза. Шигырьләре басыла башлый. Уңышлардан башы әйләнеп, ул үзенең язганнарына таләпчәнлеген дә югалта. Редакцияләрдән әсәрләренең кимчелеген күрсәткән хатлар килсә – турсая, ачуы килә. Газета – журналларда үзенекеннән дә йомшаграк шигырьләр укыса, болар минекеннән артык түгел, ә аларныкын басканнар дип, үпкәләп ята. Кайчак кешегә бераз ташламалар да ясап була дип, уйлый.

**Укытучы** . Бу уйларының дөрес түгеллеген ул кайчан аңлый? Әсәрдән табып укыйк әле.

**Укучы** Ул Илдус Гаделшин аңа (дәреслектән укый): “... Әдәбиятта беркемгә дә ташлама ясалмавын, яшьме – картмы, тазамы яки чирлеме – анысы укучы өчен әһәмиятле түгеллеген әйткән һәм укучыларның язган әсәрләргә карап, фикер йөртүен, үзең чирле булсаң да, “сәламәт әсәрләр” язарга кирәклеген төшендерә”.

**Укучы** Ул бик авырлык белән генә язарга өйрәнә. Куллары аз булса да хәрәкәтләнә башлагач, карандашны ике бармак арасына кыстыра да, икенче кулы белән этеп бара. **(Өзек уку)**

**Укытучы** Башта үз авыруы, үз язмышы турында күбрәк язарга тырышып, кулына каләм алган Фәнис абый шигърият диңгезенең зур, тирән икәнен аңлый. Ул авыртуларыңны да оныттыра, тормышка мәхәббәт тә бирә икән. Ул иҗат шатлыгы белән бергә яшәү шатлыгы да кичерә.

Яхшы шигырь – шул ук дару бит ул.

Димәк, шагыйрь – күңел докторы.

Матур җыр ул, көчле дару кебек,

Йөрәкләргә үтә туп-туры...

**Телдән журналыбызның дүртенче бите**

***Язмышның ул үзен буйсындырды***

***Гашыйк булып, янып тормышка.***

**Укытучы.** Укучылар, менә бу авырлыкларның барысына да түзәргә, кеше булып калыр өчен кешегә нинди сыйфатлар кирәк икән? Ә Фәнияр нинди?

**Презентация буенча бергәләп кластер тутыру.**

**Укытучы.** Димәк, Фәнияр батырмы, укучылар? Шагыйрь үзен бик батыр кеше түгел, дигән иде. Ә сезнең фикерләрегез ничек? - (Батыр. Фәнияр язмыш алдында сынмады, сыгылмады. Көчле рухлы булып кала белде. Минем фикеремчә, Ф.Яруллин батыр кеше. Батыр кеше генә авырлыкларны җиңә ала. Сау-сәламәт кешеләрдән калышмаска тырышып, батырлык үрнәге күрсәтеп яши, иҗат итә.

Шундый авыр язмыш тырнагыннан ычкынырлык көч тапкан һәм иң кыен чакларда да дөньяга үч сакламаган, киресенчә халкы өчен бар көчен биреп иҗат иткән кеше гади кеше була алмыйдыр.

- Берәүләр батырлыкны сугышта гына эшләп була диләр. Ләкин минемчә, бу алай түгел. Ф. Яруллин ул тыныч көн батыры.

Әйе, гомеренең һәр минуты, сәгате, көне көрәш аның. Ә көн дә куркусыз көрәшкән кеше ничек батыр булмасын.

**Укытучы.** — Ихтыяр мускулларын ныгытып буламы ул? — Ныгытып була, ныгытырга кирәк. Үзең беләсең бит инде, язарга шул хәтле дә утырасы килмәгән көннәр була. «Их, берәрсе килеп чыксын да, бүлсен иде бу эштән», — дип уйлыйсың кайчагында. Ләкин барыбер тотынасың. Чөнки сүзеңнең кемгә дә булса кирәклеген беләсең. Язучы көн саен үз-үзен раслап яшәргә тиеш. Менә бүген язма, иртәгә язма, берсекөнгә язма — син инде язучы буларак онтылачаксың. — Язучы буларак үзеңне җуячаксың да. — Әйе. Шуннан әле кеше буларак үзеңне җую да башланырга мөмкин. Һәм менә үз-үзеңне раслар өчен ихтыяр көче табарга кирәк. Һәр көнне утырырга. Яхшы языламы, начармы — аны бит кайта-кайта эшләп тә була. Кайчак бөтен язганыңны ертып та ташлыйсың. Аннан соң бүтән формада туа ул. Барыбер синең эш процессың бара. Агачны шомарткан кебек шомарту бара эчтә.

— Әйе. Шуннан әле кеше буларак үзеңне җую да башланырга мөмкин. Һәм менә үз-үзеңне раслар өчен ихтыяр көче табарга кирәк. Һәр көнне утырырга. Яхшы языламы, начармы — аны бит кайта-кайта эшләп тә була. Кайчак бөтен язганыңны ертып та ташлыйсың. Аннан соң бүтән формада туа ул. Барыбер синең эш процессың бара. Агачны шомарткан кебек шомарту бара эчтә **Укытучы.** Димәк, укучылар, дәресебезнең темасына кабат кайтыйк әле, темабыз батырлык турында иде. Таба алдыкмы без әлеге батырлыкны? Максатларыбызга ирешә алдыкмы? Әсәргә анализ ясый алдыкмы?

**Телдән журналыбызның бишенче бите**

***Җиңеп – җиңелеп, янып – ялкынланып***

***Яшәү үзе – бәхет түгелмени.***

**Укытучы.**  Фәнияр бәхетлеме соң тормышта?

**Укучы** (Бәхетле. Чөнки яраткан шөгыле, яраткан кешесе, яраткан укучылары бар Чөнки ул үзенең кешеләргә кирәклеген тойган. Аның урыны – иҗат дөньясы.)

**Әгәр тәрәзәмдә ут сүнмәсә,**

**Гамьсез йоклаганда бөтен кеше,**

**Бу бәхетле икән, дип уйлагыз,**

**Бар, дип, моның мавыктыргыч эше,** - дип язды ул бу турыда.

**Укытучы.** Фикерләребезне йомгаклап, без Ф.Яруллинны батырлык үрнәге күрсәткән бәхетле кеше дип әйтә алабыз.

**Үзбәя**

**Укытучы**: Димәк, укучылар, ни өчен әсәр “Җилкәннәр җилдә сынала” дип аталган икән инде?

**Укучы** (Карабның җилкәнен җил сыный, ә кешене язмыш, тормыш сыный. Җилкән - тормыштан баручы кеше, җил -- аның сынаулары. Җилкән җилгә, дулкынга каршы, ә Фәнияр авырлыкларга каршы бара.

Җилкән ул – символ. “Җилкән “ символына киң мәгънә салына. Җилкән – җан, рухи көчнең материя рәвешендә бирелешен чагылдыра . Тормыш – диңгез.. Җилкән егылмый, ул җилдә, ягъни тормышта сынала гына

Җилкән җилгә, дулкынга каршы, ә Фәнияр авырлыкларга каршы бара.

Беренчедән , ул кешенең омтылышы, хыялы. Икенчедән, максатка баруда алга этәргеч көч.)

**Укытучы** Димәк әсәрнең идеясе нинди инде? Автор безгә җиткерергә теләгән фикер нидән гыйбәрәт?

**Укучы 1) Тормышта нинди генә очракта да чын кеше булып калырга кирәк дигән фикер үткәрә.**

**2)Чын кеше булып калуның катлаулылыгын күрсәтә.**

**3) Яшәүнең бөеклегенә, тормышның матурлыгына дан җырлый.**

**3) Әсәрнең идеясендә - физик яктан имгәтелгән кешеләрне җаннарында яшеренеп яткан эчке мөмкинлекләр исәбенә мәгънәле тормышка омтылырга чакыра.**

**4. Тормышны, кешеләрне яратырга өнди.**

**Укытучы** Димәк, “Җилкәннәр җилдә, кеше тормышта сынала икән”. Без моны бүгенге дәресебездә ачыкларга тырыштык. Чишелешен таптык. Дөрестән дә, укучылар, җилкәннәр диңгез киңлекләрендә иркенләп йөзсен өчен, аларның җилкәннәре нык булуы кирәк. Ә кеше тормышта үз үрынын алсын, бәхетен тапсын өчен ихтыяр көченең нык булуы кирәк. Тормыш зилзиләләре каршында ул сыгылып төшмәсен, тормыш давылларына бирешмәсен. Врачлар күп булса өч ел яшәрсең, дисәләр дә, Фәнис Яруллин 54 ел яшәп дөнья куйды. Шыр сөяккә калган, хәрәкәт күрмәгән сызланулы гарип тән моны ничек булдыра алган соң? Медицина үзе генә моны аңлата алмыйдыр шикелле. Җавапны тәннән түгел, рухтан, күңелдән эзләргә кирәк, әлбәттә.

**Укытучы - “Җилкәннәр җилдә сынала” исемле повестенда Фәнис Яруллин укучыларына мөрәҗәгать итеп болай ди: (музыка)**

*“Язмыш синең тез астыңа китереп сукса – егылмас өчен якасына ябыш. Утларга салса – үзең аннан да көчле ян, шул вакыт аның кызуын сизмәссең. Суларга ташласа – күбек булып өскә күтәрелмә, асылташ булып төпкә бат, ялтыравыңны күреп, чумып алырлар. Тузан итеп һавага күтәрсә – яңгыр тамчыларына кушылып җиреңә төш. Карурманнарда адаштырса – кояшка карап юл сайла. Ташлар белән бастырса – чишмәгә әверелеп ургы. Җиргә күмсә – орлык шикелле тишелеп чык. Җилкәнеңне җилләр екса – йөрегеңне җилкән итеп күтәр. Нинди генә очракта да җиңәргә өйрән. Көчле рухлылар гына максатларына ирешә алалар. Түземнәр генә бәхеткә лаек.”*

**Укытучы.** Әйе, түземнәр генә бәхеткә лаек. Гомеренең һәр тәүлеген аяусыз көрәштә үткәргән шагыйрь инде арабызда юк. 2011 нче елның 9 нчы декабрендә Татарстанның халык шагыйре Фәнис Яруллин вафат булды. Ул – һәркемнеке иде. Һәркем аны үзенеке дип санады. Ә ул берәүне дә кире какмады, дөньяны, кешеләрне яратты. Шул уңайдан без аның үткән тормышына, әдәби иҗат эшчәнлегенә бик кыска гына бер караш ташлап алдык. Күп эшләгән Фәнис Яруллин, гаять күп! Ул шагыйрь дә, прозаик та, драматург та. Әгәр исән булса, алга таба да укучыларны еш сөендерер, яңадан-яңа әсәрләр иҗат итәр иде. “Халыкның кадерлесе” диләр аның турында. Чыннан да, бүгенге дәресебезнең темасын да без тикмәгә генә шулай итеп атамадык. Без аның ил күрке, илнең сөекле улы икәнлеген расладык. Әнә ул чәчәкләргә күмелеп утыра.

“Язмышларга буйсынмас җанлы” шагыйрьнең китапларын сез әле күп тапкырлар хөрмәт белән кулга алырсыз, тормыш авырлыклары белән очрашканда, әледән - әле аның шигъри юлларына мөрәҗәгать итәрсез дип, ышанасы килә.

Дәресебезне Ф.Яруллинның **“Калдырасы иде шигырьдә”** исемле шигыре белән тәмамлыйбыз.

**Укытучы:** Ә мин сезне хәзер китапнамә карап үтәргә чакырам.

**Үзбәя:**

**Рефлексия.**

**Укытучы.** Без бүген дәрестә нәрсәләр белдек? Фәнис Яруллин турында ниләр истә калды?

1)-Ф. Яруллин-батыр кеше.

2)Ф.Яруллин-көчле рухлы кеше.

3)Батырлыкны сугыш вакытында гына түгел, тыныч тормышта да эшләп була икән.

4) Бу әсәрдә без Фәнияр образында чын Фәнис Яруллинны күрдек. Аңа нинди сыйфатлар хас булуын ачыкладык.

5) “Җилкәннәр җилдә сынала” әсәре-рух ныклыгына дан җырлаучы әсәр

6) тәнең авыру булса да, күңелең сау сәламәт булырга кирәклеген аңладык

7) тормышны, кешеләрне яратырга кирәклеге турында белдек.

8) Тормыш мәгънәсен табарга өйрәтә.

9) Тормыш мәгънәсе кешеләргә кирәк булып яши алуда, тормышта үз юлыңны таба алуда.

10) “Җилкәннәр җилдә сынала” автобиографик повесте безне кыю, тәвәккәл, нык рухлы, көчле ихтыярлы булырга өйрәтә. Язмыш безне һәркөнне сыный. Авырлыклар да бирә, төрле “татлы” капкыннарда чыгарып куя юлыбызга. Безгә сабыр, намусыбызга тугры, тырыш булырга кирәк. Яшәүдән ямь, тормыштан тәм табып яшәргә. Мул, матур дөньябызның кадерен белергә кирәк.

**Укытучы:** Әйдәгез әле, укучылар, батырлык һәм бәхет дигән төшенчәләрне ачыклап, **акрошигырь** язып карыйк.

**Өй эше.** 1. **Ярым иҗади:** “Китапнамә” төзергә;

2. **иҗади:** сочинение ”Түземнәр генә бәхеткә лаек” яки батырлык турында шигырь иҗат итәргә.